ब्रिक्स नेताओं के दो दिवसीय शिखर सम्मेलन के बाद जारी ब्रिक्स के गोवा घोषणा-पत्र में भ्रष्टाचार को रोकने के लिए आपस में सहयोग का पूरा प्रयास करने का संकल्प किया गया है। इसमें कहा गया है, ‘‘हम अपने रूख में तालमेल के लिये प्रयास करेंगे और भ्रष्टाचार के खिलाफ संयुक्त राष्ट्र संधि तथा अन्य प्रासंगिक अंतरराष्ट्रीय कानूनी उपायों के आधार पर भ्रष्टाचार रोकने तथा उसके खिलाफ मुहिम में मजबूत वैश्विक प्रतिबद्धता को प्रोत्साहित करेंगे।’’ ब्रिक्स समूह (ब्राजील, रूस, भारत, चीन, दक्षिण अफ्रीका) का मानना है कि भ्रष्टाचार एक वैश्विक चुनौती है आर्थिक वृद्धि तथा भरोसेमंद विकास को प्रभावित कर सकता है। इसमें अवैध धन और वित्तीय प्रवाह तथा विदेशों में छुपायी गयी अवैध कमाई भी शामिल है। घोषणा-पत्र में कहा गया है कि वे भ्रष्टाचार तथा संपत्ति की बरामदगी और भ्रष्टाचार के मामले वांछित व्यक्ति के खिलाफ कार्रवाई के लिए ब्रिक्स भ्रष्टाचार निरोधक कार्य समूह समेत विभिन्न मंचों के जरिए अंतरराष्ट्रीय सहयोग बढ़ाने का समर्थन करते हैं।